# Udtalelse til regional sundhedsberedskabsplan ­

|  |  |
| --- | --- |
| Titel: Sundhedsberedskabsplan for Region Syddanmark | Dato for modtagelse: 26. august 2021  |
| Udkast/vedtaget plan: Høringsversion | Dato for gennemgang: 13. oktober 2021 |
| Anledning til revision: Sundhedslovens § 210 og beredskabslovens § 25 | BRS sagsbehandler: MKV  |
| Regional valgperiode: 2018-2021 | BRS sagsnr. 2020/001787 |
|  |  |

1. Udtalelse

Region Syddanmarks sundhedsberedskabsplan – suppleret af en beredskabspolitik og et beredskabsprogram – giver samlet indtryk af en helhedsorienteret og rutineret tilgang til beredskabsplanlægning og krisestyring. Beredskabsstyrelsen har derfor kun få forslag til forbedringer, som alle er af ikke-sundhedsfaglig karakter.

Det bemærkes, at nedenstående skal betragtes som både:

* Et høringssvar til sundhedsberedskabsplanen afledt af sundhedslovens § 210 samt § 11 i Bekendtgørelse 971 om planlægning af sundhedsberedskabet.
* En udtalelse til sundhedsberedskabsplanen set som den ”plan for regionens beredskab”, der skal udarbejdes i henhold til beredskabslovens § 25 (stk. 2-4), hvilket Beredskabsstyrelsen fører tilsyn med.

2. Eksempler på god praksis

* Planen er velstruktureret og tilpas kortfattet. Grafiske elementer bidrager til overskueligheden.
* Planen er handlingsorienteret og indeholder gode beskrivelser af regionens krisestyringsorganisation, varetagelsen af krisestyringens generelle kerneopgaver og samarbejdet med andre myndigheder. Planen udgør dermed også en velegnet ramme for de mange underliggende delplaner.
* Strategisk forankring ses tydeligt mange steder i planen, herunder direktørernes roller i krisestyringen.
* Planens indhold signalerer inspiration fra dels traditionel beredskabsplanlægning med fokus på håndtering af enkeltstående beredskabshændelser; dels kontinuitetsplanlægning (Business Continuity Planning) med fokus på at opretholde regionens samfundsvigtige funktioner og normale drift- og serviceniveauer. Det er hensigtsmæssigt, eftersom planen skal kunne bruges uanset om regionen fx udsættes for en større ulykke, en sikkerhedshændelse, et forsyningssvigt eller, som i 2020-2021, en langvarig pandemi.
* Beskrivelser af risiko- og sårbarhedsvurdering og konsekvensanalyser i planen, politikken og programmet samt eksistensen af en delplan for uddannelse, øvelser og evaluering vidner om, at et solidt videns- og erfaringsbaseret planlægningsgrundlag og en bredt forankret beredskabskultur vægtes højt i regionen.’

3. Forslag til forbedringer

* På side 5 under overskriften *”Afprøvning, evaluering og ajourføring”* anbefales det at nævne, at øverste ansvar for planens udarbejdelse påhviler regionsrådet, som skal vedtage planen på et møde, samt at planen skal revideres mindst én gang i hver regional valgperiode (jf. beredskabslovens § 25, stk. 2-3).
* På side 6 under overskriften *”Operationelt niveau”* skal *”At give det operative niveau…”* rettes til ”At give det operationelle niveau…”.Tilsvarende skal ”*operativt niveau”* rettes til ”operationelt niveau” i beredskabspolitikken på side 4 i anden linje under *”Regional Operativ Stab (ROST)”.*
* På side 7 midterst i figuren findes der ingen figurforklaring til den gule pil pegende fra række 2 (operationelt niveau) til række 1 (strategisk niveau). Pilen kan muligvis slettes.
* På side 7 anvendes betegnelsen ”*Samfundsberedskabet”* i alle tre rækker i figurens højre kolonne*.* Denne betegnelse bør rettes til ”Det nationale krisestyringssystem” (jf. terminologi i National Beredskabsplan mv.) Både NOST, LBS og KST i indsatsområdet er integrerede dele af det nationale krisestyringssystem. Tilsvarende bør overskriften nederst på side 7 rettes fra *”Samspillet med Samfundsberedskabet”* tilenten ”Samspillet med det nationale krisestyringssystems tværgående fora” eller ”Samspillet med den lokale beredskabstab (LBS)”. Sidstnævnte anbefales, da kun LBS-S og LBS-O omhandles i pågældende tekst. E
* På side 7 i de nederste fire linjer anbefales det at indarbejde noget af teksten fra beredskabspolitikkens side 4, hvor det fremgår i lidt flere detaljer, hvordan regionen er repræsenteret i LBS.
* På side 8 i afsnit 1.4, linje 12 anbefales det at rette *”en regional beredskabshændelse”* til ”en beredskabshændelse”, eftersom beredskabshændelser inden for regionen både kan være lokale og regionale.
* På side 8 nederst i afsnit 1.4 anbefales det, at angive fast mødested for henholdsvis Beredskabs-AMK ROST og RSST samt gerne også alternativt mødested (’2nd site’). Det anbefales endvidere, at angive hvorvidt stabsmøder i ROST og RSST kan afholdes virtuelt/telefonisk såvel som fysisk. Hvis der benyttes ’aktiveringstrin’ i regionens krisestyringsorganisation anbefales dette også nævnt i afsnit 1.4 (jf. at bl.a. NOST og LBS benytter tre trin: ”Informationsberedskab”, ”Stabsberedskab” og ”Operationsberedskab”).
* På side 9 i tredje sidste linje bør *”Politi- og Redningsberedskab”* rettes til ”politi og redningsberedskab”.
* På side 17 i afsnit 1.9 kan det evt. overvejes at nævne muligheden for ad hoc at etablere et koordinerende fora for genopretning, som kan tage over, når krisestyringsorganisationen er deaktiveret.
* På side 18-20 i ordlisten varierer det meget, om det er de fulde betegnelser eller forkortelserne som angives først eller i parenteserne. Det anbefales ensrettet.
* På side 19 under ”*LBS (Den Lokale Beredskabsstab)”* skal ”*Totalforsvarsregionen”* rettes til ”forsvarets landsdelsregion”. Endvidere skal *”repræsentanter for de kommunale redningsberedskaber”* rettes til ”repræsentanter for kommuner og kommunale redningsberedskaber”.
* På siden 20 anbefales *”Styregruppe til udarbejdelse af sundhedsberedskabsplan”* fjernet fra ordlisten. Dels er der ikke tale om fagterm med tilhørende forkortelse anvendt i planens brødtekst, dels er styregruppen (og følgegruppen) beskrevet på side 5 i beredskabspolitikken.
* På side 21 i *”Bilags- og delplansliste”* anbefales det, at angive et eller flere bilag med værktøjer til at understøtte krisestyringsorganisationens virke. Det kan fx dreje sig om skabeloner, instrukser og action cards for stabsmødedagsordener, situationsrapporter (SITREPS), samlet situationsbillede, log, ressourceoversigt, aktionsliste mv.
* Det varierer generelt meget, om myndighedsnavne og fagtermer skrives fuldt ud eller forkortes. Fx står der flere steder både *”SST”* og *”Sundhedsstyrelsen”* på samme side. Ensretning heraf anbefales i hele dokumentet. Under korrekturen anbefales det ligeledes at gennemgå dokumentet for ord, der skal staves med lille begyndelsesbogstav (fx sundhedsloven og beredskabsloven i nederste linje på side 4).

Beredskabsstyrelsen har ikke yderligere bemærkninger. Hvis der er behov for, at vi uddyber tilbagemeldingen, træffer vi gerne en konkret aftale. Det understreges, at implementering af Beredskabsstyrelsens anbefalinger udelukkende sker på frivillig basis og på regionens initiativ. Med henblik på efterlevelse af beredskabslovens § 25 i indeværende regionale valgperiode bedes den endelige sundhedsberedskabsplan med dokumentation for vedtagelse i regionsrådet inden udgangen af 2021 fremsendes via brs-ktp-kri@brs.dk.

Med venlig hilsen

Morten Kruckow Velling, Chefkonsulent

Beredskabsstyrelsen, Krisestyring (KRI)